open-index/open-wikipedia-markdown huggingface dataset:
דראגה מאסין

ממוזער|רצח המלך והמלכה
**דראגיניה "דראגה" אוברנוביץ**' (בסרבית: **Драгиња "Драга" Обреновић**; 11 בספטמבר 1864 - 11 ביוני 1903) הייתה אשתו של אלכסנדר הראשון, מלך סרביה. לפני נישואיה לאלכסנדר שימשה כאחת מנשות חצרה של אמו, נטליה אוברנוביץ'. נרצחה יחד עם בעלה במהלך ההפיכה בסרביה ב-1903.

## ביוגרפיה
דראגה נולדה ב-11 בספטמבר 1864 בעיר גורני מילאנובאץ (Gornji Milanovac) שבנסיכות סרביה. שמה המקורי היה **דראגיניה לונגביץ**'. אביה היה פנטליה לונייביצה, ואמה הייתה אנג'לייה לבית קולייביץ'. היא הייתה השישית מבין שבעה אחים. עברה עליה ילדות קשה; אמה הייתה שיכורה, ואביה סיים את חייו בבית חולים לחולי נפש. ב-1885 היא נישאה לסווצוזאר מאשין מהנדס אזרחי צ'כי יליד 1851, ומאז כינתה את עצמה "דראגה מאשין". בעלה נפטר כשנה לאחר מכן. לא היו ילדים, והשמועות גרסו שדראגה עקרה.

חרף העובדה שהייתה אלמנה בעלת משאבים מוגבלים מאוד, בשל יופייה ופיקחותה היא הצליחה להתקבל לעבודה כעוזרתה של המלכה נטליה אוברנוביץ', אשתו של מילאן הראשון, מלך סרביה. ב-1890 עזבה המלכה את סרביה בעקבות סכסוך עם בעלה, והתיישבה בווילה בעיר ביאריץ בצרפת. היא לקחה את מאשין עמה. ב-1897, ביקר בביאריץ בנה של המלכה אלכסנדר הראשון, מלך סרביה. אלכסנדר ומאשין התאהבו מיד, חרף העובדה שאלכסנדר היה צעיר ממנה ב-12 שנים. הם החלו להתכתב ביניהם, ובהמשך עזבה מאשין את עבודתה אצל המלכה, ועברה לבלגרד לשמש כפילגשו של המלך.

ב-1900 הודיעו אלכסנדר ומאשין על אירוסיהם. ההודעה התקבלה בתדהמה בסרביה, וגרמה לכך שהמלך נתפס כקל-דעת. כל הממשלה התפטרה במחאה. אבי המלך גלה מרצון לווינה ומת שם ב-1901. המלכה שלחה לו מכתב ובו כל השמועות המכוערות על מאשין שהצליחה ללקט. שר הפנים גינה את האירוסין בפומבי ונשלח לכלא. היחיד שאלכסנדר היה יכול לשאוב תמיכה ממנו היה ניקולאי השני, קיסר רוסיה אשר הסכים אף להיות השושבין בחתונה. החתונה התקיימה ב-23 ביולי 1900.

אלכסנדר הודיע כמה פעמים שהמלכה בהריון, אולם הודעות אלו התבדו בכל פעם מחדש, ורק חיזקו את הדעה שדראגה אכן עקרה, והגבירו את הזעם כלפי המלך, במיוחד בקרב הקצונה בצבא סרביה. זעם זה התגבר בעקבות שמועה על פיה עומד המלך להכיר באחד מאחיה של דראגה כיורשו. באוגוסט 1901 התארגן קשר של קצינים זוטרים אשר חפצו להדיח מהשלטון את בית אוברנוביץ' ולהחליפו בבית קראג'ורג'ביץ'. בין הקושרים נמנה גם גיסה לשעבר של דראגה, אלכסנדר מאסין. הזוג המלכותי היה אמור להירצח באמצעות סכינים משוחות ברעל, במהלך מסיבה ב-11 בספטמבר - יום הולדתה של דראגה. התוכנית נכשלה כיוון שהזוג לא הגיע למסיבה. כישלון התוכנית רק גרם לקושרים להרחיב את התוכנית מרצח פשוט להפיכה צבאית. בליל ה-28-29 במאי 1903 הלוח היוליאני (11-10 ביוני על פי הלוח הגרגוריאני) התנפלו הקושרים על הארמון, אשר שעריו נפתחו בפניהם בידי בוגדים מהמשמר המלכותי. אלכסנדר ודראגה מיהרו להתחבא בחדר נסתר בחדר השינה שלהם, אולם נמצאו סמוך לעלות השחר. הקושרים קראו למלך לצאת מהמחבוא, אולם הוא דרש מהם בתגובה לאשר את שבועת הנאמנות שלהם כלפיו. על פי גרסה אחת הם אכן נשבעו, בעוד על פי גרסה אחרת הם איימו לפוצץ את כל הארמון אם הזוג לא יצא. כך או כך, המלך והמלכה יצאו, כשהם לבושים רק חלקית. אחד הקושרים, קפטן מיכאילו ריסטיץ', ירה לכיוון המלך. המלכה קפצה וניסתה להגן עליו בגופה, אולם ריסטיץ' רוקן על שניהם את כל מחסנית האקדח שלו. קושרים נוספים הצטרפו לירי, ולאחר שווידאו שהזוג אכן מת, השחיתו את הגופות באמצעות כידוני רובים וחרבות. הגופות הושלכו מבעד החלון לערימת אשפה.

## קישורים חיצוניים

* המלכה דראגה 
* 

קטגוריה:ילידות 1864
קטגוריה:אצולה סרבית
קטגוריה:ממלכת סרביה
קטגוריה:נפטרות ב-1903
קזימיר פון ליטגנדורף

**קזימיר דומיניק פרייהר פון ליטגנדורף** (בגרמנית: **Kasimir Dominik Freiherr von Lütgendorf**; 31 בדצמבר 1862 – 28 ביולי 1958) היה גנרל בצבא האוסטרו-הונגרי אשר פיקד על כוחות במלחמת העולם הראשונה.

## ביוגרפיה
### תחילת דרכו
ליטגנדורף נולד ב-31 בדצמבר 1862 בעיר גראץ שהשתייכה אז לאימפריה האוסטרית. הוא היה בן למשפחת אצולה בעלת רקע צבאי. הוא למד בבית הספר לקצינים במוראביה וב-1880 נרשם ללימודים באקדמיה הצבאית הטרזיאנית בווינר נוישטאדט. הוא טיפס בהדרגה בסולם הדרגות. ב-15 בדצמבר 1910 כבר החזיק בדרגת גנרל מיור, וב-8 במאי 1914 לדרגת פלדמרשל לוטננט.

### מלחמת העולם הראשונה

עם פרוץ מלחמת העולם הראשונה באוגוסט 1914, מונה ליטגנדורף למפקד הדיוויזיה ה-7. הדיוויזיה שלו לחמה כנגד צבא סרביה כחלק מהקורפוס ה-4 אשר היה חלק מהארמייה השנייה של אדוארד פון בהם-ארמולי. ב-17 באוגוסט הורה ליטגנדורף להוציא להורג 120 תושבים בעיירה שאבאץ בטענה שהיו מעורבים בקרבות רחוב. למעשה פינה הצבא הסרבי את העיירה ללא כל התנגדות. מרבית ההרוגים היו נשים, ילדים או זקנים. באותו ערב נודע לליטגנדורף על שלושה מחייליו שהשתכרו ממשקה שבזזו, ולאחר מכן ירו לכל עבר. בלי לחקור את העניין יתר על המידה, הורה ליטגנדורף להוציא להורג את השלושה באמצעות כידונים. בלילה שלאחר מכן הובלו השלושה אל הרחבה לפני הכנסייה בשאבאטס, שם התאספו המונים לצפות במאורע, תוך שהם צועקים בדרך את חפותם. יחידת הכידונאים שהוקצתה לכך סרבה לבצע את ההוצאה להורג, והיה צורך להחליפה. לפתע הופיע במקום מפקד הקורפוס קרל טרשצ'יאנסקי תוך שהוא מנופף בכובעו וקורא "עצרו, עצרו!". אולם הוא איחר את המועד - השלושה כבר היו מתים.

באוקטובר של אותה שנה, הועבר ליטגנדורף לקבל את הפיקוד על הדיוויזיה ה-31 בחזית הרוסית, והשתתף עמה במתקפת הקרפטים ומתקפת גורליצה-טרנוב. במאי 1916 הוא הועבר לפקד על הקורפוס ה-21, ולחם עמו בחזית האיטלקית כחלק מהארמייה ה-11 של ויקטור דנקל. באוקטובר של אותה שנה הועבר הקורפוס שלו לחזית הרומנית כחלק מהארמייה הראשונה בפיקוד ארתור ארץ פון שטראוסנבורג. באוגוסט 1917 הוא הועלה לדרגת גנרל חיל הרגלים. במרץ 1918 הוא הוחזר לחזית האיטלקית כחלק מהארמייה ה-10 של אלכסנדר פון קרובטין, והשתתף עמה בקרב הנהר פיאווה וקרב ויטוריו ונטו.

הוא פרש מהצבא בתחילת 1919. ב-1920 נשפט באוסטריה, לא בגלל הטבח בשאבאץ, אלא בגלל הרג שלושת החיילים. הוא נידון לשישה חודשי מאסר. הוא נפטר ב-28 ביולי 1958 בגיל 95.

## קישורים חיצוניים
* קזימיר פון ליטגנדורף 

## הערות שוליים

קטגוריה:גנרלים אוסטרו-הונגרים
קטגוריה:אנשי צבא אוסטרו-הונגרים במלחמת העולם הראשונה
קטגוריה:מפקדי גייסות בצבא אוסטרו-הונגריה במלחמת העולם הראשונה
קטגוריה:ילידי 1862
קטגוריה:אוסטרים שנפטרו ב-1958
אסנת שוהם

**אסנת שוהם** (נולדה בשנת 1953), היא שחיינית עבר ישראלית, חברת נבחרת ישראל בשחייה, שיאנית ישראל, אלופת המכביה השמינית (1969) ושיאנית המכביה במשחה שליחות 4x100 מטר מעורב.

## ביוגרפיה
שוהם התאמנה בקבוצת השחייה של הפועל גוש זבולון בהדרכתו של יוסף טלקי (יוז'ו).

### 1966
באליפות ישראל בשחייה שנערכה בבריכת בת גלים בחיפה באוקטובר 1966 זכתה שוהם בשתי מדליות ארד, במשחה ל-100 מטר חזה בתוצאה של 1:28.0 דקות, אחרי שלומית ניר מהפועל אילת השחר שקבעה שיא ישראלי חדש של 1:26.3 דקות וגבי לבל ממכבי חיפה (1:28.0 דקות) ובמשחה ל-200 מטר חזה בתוצאה של 3:11.2 דקות, אחרי שלומית ניר (3:06.4 דקות) ואסתר צוירין מברית מכבים עתיד (3:10.9 דקות).
### 1967
באליפות ישראל בשחייה שנערכה בחיפה בסוף אוקטובר 1967 זכתה שוהם בשתי מדליות כסף, במשחה ל-100 מטר חזה בשיא נערות חדש של 1:24.6 דקות, אחרי שלומית ניר שקבעה שיא ישראלי חדש של 1:22.4 דקות ולפני גבי לבל (1:26.2 דקות) התוצאה שקבעה הכניסה אותה לסגל האולימפי ובמשחה ל-200 מטר חזה בתוצאה של 3:03.0 דקות, אחרי שלומית ניר (3:00.5 דקות) ולפני אסתר צוירין (3:05.4 דקות).

### 1968
באליפות ישראל בשחייה שנערכה בחיפה בספטמבר 1968 זכתה שוהם במדליית כסף במשחה ל-200 מטר חזה בתוצאה של 3:00.0 דקות, אחרי שלומית ניר (2:59.1 דקות) ולפני אסתר צבירין (3:08.0 דקות).
### 1969
בתחרויות השחייה של המכביה השמינית שנערכו בבריכת השחייה "גלי גיל" ברמת גן בתחילת אוגוסט 1969 זכתה שוהם במדליית זהב, מדליות זהב, במשחה שליחות 4x100 מטר מעורב ביחד עם איבונה טוביס, שלומית ניר ודורית זלץ, לפני ארצות הברית, לראשונה בתולדות המכביה, בשיא ישראלי ומכביה חדש של 4:55.1 דקות. נוסף לכך, היא סיימה במקום חמישי במשחה ל-100 מטר חזה בתוצאה של 1:25.1 דקות.

באליפות הפועל ה-26 בשחייה שנערכה בבית יצחק בבריכת 25 מטר בסוף אוגוסט אותה שנה זכתה שוהם בשתי מדליות כסף, במשחה ל-100 מטר חזה בתוצאה של 1:24.1 דקות, אחרי שלומית ניר שקבעה שיא ישראלי חדש של 1:19.4 דקות ובמשחה ל-200 מטר חזה בתוצאה של 3:00.8 דקות, אחרי שלומית ניר שקבעה שיא ישראלי חדש של 2:49.3 דקות חודש לאחר מכן, באליפות ישראל בשחייה שנערכה בבריכת בת גלים בחיפה בראשית אוקטובר, היא זכתה בשתי מדליות כסף, במשחה ל-100 מטר חזה בתוצאה של 1:26.1 דקות, אחרי שלומית ניר (1:20.9 דקות) ולפני נורית שני מברית מכבים עתיד (1:28.1 דקות) ובמשחה ל-200 מטר חזה בתוצאה של 3:03.6 דקות, אחרי ניר שקבעה שיא ישראלי חדש של 2:54.2 דקות ולפני נורית שני (3:06.7 דקות).
### 1970
באליפות ישראל בשחייה שנערכה בבת גלים בחיפה באוקטובר 1970 זכתה שוהם במדליית ארד במשחה ל-200 מטר חזה בתוצאה של 3:10.7 דקות, אחרי שלומית ניר (3:05.5 דקות) ונורית שני (3:07.9 דקות).

## קישורים חיצוניים

* 
* 
* 
* 

## הערות שוליים

קטגוריה:שחייניות חזה ישראליות
קטגוריה:שיאניות ישראל בשחייה
קטגוריה:אלופות המכביה: שחייניות
קטגוריה:ישראליות שנולדו ב-1953
קטגוריה:ישראלים שנולדו ב-1953
ביאטריש, מלכת פורטוגל

**ביאטריש, מלכת פורטוגל** (בפורטוגזית: **Beatriz de Portugal**; 7 בפברואר 1373–1420), הייתה מלכת פורטוגל לתקופה קצרה מאוד בשנת 1383.

## ביוגרפיה
### ראשית חייה
ביאטריש נולדה בקוימברה בפורטוגל ב-7 בפברואר 1373, לפרננדו הראשון, מלך פורטוגל ולאונור טלס, בתם של מרטין אפונסו טלו דה מנסס ואלדונסה אאנס דה ואסקונסלוס.

ב-14 במאי 1383 התחתנה ביאטריש עם חואן הראשון, מלך קסטיליה. זמן קצר לאחר מכן מת אביה, ולפני מותו חתם על הסכם שחואן וביאטריש יירשו אותו. אולם, האצולה הפורטוגזית לא קיבלה את ההסכם, אשר משמעותו הייתה העברת השלטון בפועל לשושלת החדשה, ולמעשה השתלטות של מלכי קסטיליה על פורטוגל. גם מעמד הסוחרים העשירים של ליסבון התנגד לו.

### משבר 1383–1385
סדרת מעשי עוינות הדדים החלה מיד עם מותו של המלך בדצמבר 1383. קרב משמעותי ראשון, "קרב אטולירוס", התרחש באפריל 1384 בין קבוצת קרב קסטיליאנית לכוח פורטוגזי בפיקודו של הגנרל נונו אלוורש פריירה (Nuno Álvares Pereira), אשר נתמך בכוחות סיוע אנגלים. הקרב הסתיים בניצחון פורטוגזי ללא נפגעים. כוח קסטיליאני גדול יותר, בפיקודו של המלך עצמו, הטיל מצור על ליסבון, אך נסוג לאחר כ-4 חודשים כתוצאה משיבושי ההספקה והטרדות מצד כוחות פורטוגזים אשר זינבו בו.

באפריל 1385 הכריז על עצמו ז'ואאו, דוכס אביש, בתמיכת ממלכת אנגליה, כמלך ז'ואאו הראשון מפורטוגל. הוא החל במסע לגיוס תמיכה עממית גם בערים אשר הביעו את תמיכתן בעבר בנסיכה ביאטריש והמלך חואן הראשון מקסטיליה, והעביר את תמיכתן אליו.

הקסטיליאנים אשר ראו במעשיו של ז'ואאו הראשון מעשה מרידה, פלשו בכוח לפורטוגל עם 31,000 חיילים, תוך שהם מגרשים ושורפים יישובים מאוכלסים בדרכם. כוחות פורטוגזים אשר התנגשו בכוח הקסטיליאני, הביסו אותם ב"קרב טרנקוסו" בתחילת יוני. בשלב זה החליט ז'ואאו הראשון, בהתייעצות עם הגנרל פריירה ובעלי בריתו האנגלים, ליזום קרב מכריע נגד הכוחות הקסטיליאנים. הפורטוגזים בחרו לפגוע ממארב בכוח קסטיליאני באזור אלז'וברוטה ובקרב אלז'וברוטה הביסו הכוחות הפורטוגזים את הכוחות הקסטיליאנים והנחילו להם תבוסה מוחצת.

באוקטובר 1385 פתחו הפורטוגזים במתקפת מנע נגד העיר הקסטיליאנית מרידה והביסו ב"קרב ולוורדה" כוח קסטיליאני גדול יותר אף מזה שהובס בקרב אלז'וברוטה. תקריות גבול בין שתי המדינות נמשכו עד שנת 1390, ועד מותו של חואן הראשון מלך קסטיליה.

הניצחונות החד משמעיים של הכוחות הפורטוגזיים הבטיחו את המשך השלטון של המלך ז'ואאו ושושלת בית אביש כשליטי ממלכת פורטוגל.

### אחרית ימיה
בשנת 1390 נהרג חואן הראשון בתאונת רכיבה, ובנו אנריקה השלישי, מלך קסטיליה עלה לשלטון במקומו. לאחר מות בעלה קיבלה ביאטריש סיוע מקסטיליה, בשל טענתה לכתר הפורטוגזי, אך עם הזמן איבדה את תמיכתה, ובשנת 1420 היא מתה בקסטיליה ללא ילדים.

## אילן יוחסין

## קישורים חיצוניים

קטגוריה:מלכי פורטוגל
קטגוריה:ילידי 1373
קטגוריה:נפטרים ב-1420
שיר הפאנצר

ממוזער|טנק פאנצר מדגמיו המוקדמים
**שיר הפאנצר** (בגרמנית: **Panzerlied**; "פאנצר" פירושו "שריון") הוא אחד משירי המלחמה הגרמניים המפורסמים ביותר מתקופת מלחמת העולם השנייה. השיר נכתב ביוני 1933 בידי קורט וייהל, קצין זוטר ברייכסווהר. בתקופה זו החלה גרמניה לבנות את כוח השריון שלה.

בתקופת מלחמת העולם השנייה היה "שיר הפאנצר" ההמנון הלא-רשמי של חיל השריון הגרמני. בשיר מתארים חיילי טנקים את שמחתם להילחם ולמות למען מולדתם. השיר זכה לפרסום עולמי בשל הסרט "הקרב על הבליטה" בו הוא מופיע. בעוד שלאורך כל הסרט, הדמויות הגרמניות מדברות באנגלית, שיר הפאנצר מושר בו בגרמנית. כיום משמש השיר כהמנון הרשמי של הכוחות המשוריינים של צבא צ'ילה. המילים תורגמו לספרדית, אולם השיר עדיין נקרא "שיר הפאנצר". בברזיל משתמשים בבתים השני והחמישי של השיר, מתורגמים לפורטוגזית, תחת השם "Canção Da Tropa Blindada". גם צבא דרום קוריאה משתמש בשיר במצעדים של כלי רכב ממונעים, והקהילה הגרמנית בנמיביה משתמשת בו בתור המנון לא-רשמי. 

ב-2017, בהוראת שרת ההגנה של גרמניה, אורסולה פון דר ליין, הוצא השיר מהשירונים הרשמיים של הבונדסוור, יחד עם שירים נוספים ממקורות נאציים. עם זאת, הוא עדיין מושר בצבא אוסטריה.

## מילות השיר

## קישורים חיצוניים

* מילות השיר עם תרגום לאנגלית
* שיר הפאנצר בביצוע להקה מודרנית
## הערות שוליים

קטגוריה:שירי מלחמת העולם השנייה
קטגוריה:שירים בגרמנית
קטגוריה:שירי 1933
קטגוריה:שריון
קטגוריה:מארש
אנטוניו, אב המנזר של קראטו

**אנטוניו, אב המנזר של קראטו** (; 1531 – 26 באוגוסט 1595), היה מלך פורטוגל למשך 20 יום בשנת 1580, אך הודח על ידי פליפה השני, מלך ספרד.

## ביוגרפיה
אנטוניו נולד בליסבון בפורטוגל בשנת 1531, ללואיש מפורטוגל, דוכס בז'ה, בנו של מנואל הראשון, מלך פורטוגל, ולפילגשו ויולאנטה גומז, בתו של פדרו גומז. אנטוניו התחנך בקוימברה, מונה לחבר המסדר הריבוני הצבאי של מלטה ולאב המנזר במנזר קראטו, ובשנת 1571 מונה למושל הפורטוגזי בטנג'יר ובמרוקו.

בשנת 1578 לחם אנטוניו בקרב אל-קסר אל-כביר נגד המורים לצדו של סבשטיאו, מלך פורטוגל, ולאחר התבוסה הוא נלקח בשבי. בהיותו בשבי נבחר אחיו של ז'ואאו השלישי - החשמן אנריקה למלך פורטוגל, ובשנת 1579 שוחרר אנטוניו מהשבי לאחר תשלום כופר קטן.

בשנת 1580 מת אנריקה, מלך פורטוגל, ועם מותו החל מאבק ירושה על הכתר, בין אנטוניו, קתרינה, דוכסית ברגנסה ופליפה השני, מלך ספרד. מכיוון שקתרינה הייתה אישה ופליפה היה זר, נתמך אנטוניו על ידי האצולה הפורטוגזית, אולם מכיוון שהיה בן לא חוקי נתמך פליפה על ידי חלק גדול מהאצולה הפורטוגזית. ב-24 ביולי אותה שנה הוכתר אנטוניו כמלך פורטוגל, אולם ב-25 באוגוסט הובסו כוחותיו של אנטוניו בקרב אלקאנטרה על ידי כוחותיו של דוכס אלבה, ובעקבות כך תפס פליפה השני, מלך ספרד את השלטון.

בתחילה עבר אנטוניו לאי טרסיירה, משם ניהל ממשלה גולה עד לשנת 1583. לאחר מכן עבר אנטוניו לצרפת עם תכשיטי הכתר הפורטוגזי, ומאוחר יותר עבר להתגורר באנגליה, שם אף סייע לפרנסיס דרייק במאבק נגד הארמדה הספרדית בשנת 1587. מאוחר יותר חזר אנטוניו לצרפת, שם ירד מנכסיו לאחר שמכר את כל תכשיטי הכתר. בשנותיו האחרונות התגורר אנטוניו בצרפת ואף קיבל קצבה קבועה מאנרי הרביעי, מלך צרפת, וב-26 באוגוסט 1595 מת אנטוניו בפריז.

## משפחתו
מכיוון שאנטוניו היה איש דת נאסר עליו להתחתן, אך היו לו כמה ילדים לא חוקיים.

## אילן יוחסין

## קישורים חיצוניים

* 
* 

קטגוריה:מלכי פורטוגל
קטגוריה:בית אביש
קטגוריה:מנהיגים פורטוגזים שהודחו במהפכה
קטגוריה:ילידי 1531
קטגוריה:נפטרים ב-1595
סאן קאר

**סאן קאר השקעות בע"מ**, המוכרת במותג **Suncar**, היא חברה ישראלית להשכרת רכב, ובכלל זה השכרה לטווח קצר, השכרה לטווח ארוך, ליסינג תפעולי ומכירת כלי רכב. 

## היסטוריה
החברה הוקמה בשנת 1973, והיא אחת מחברות ההשכרה הוותיקות בישראל. ב-1983 רכש את החברה ג'רר אלי גדיש, עולה חדש מצרפת, שעסק בארץ מוצאו בתחום המלונאות, והחליט להעתיק את מודל שירות הלקוחות אשר יישם בצרפת אל תחום השכרת הרכב. החברה מנוהלת מזה מספר שנים על ידי בנו אייל גדיש.

לחברה חמישה סניפים, בתל אביב-יפו, חולון, נתניה, חיפה וירושלים.

מטה החברה נמצא באזור התעשייה חולון.

בעלי התפקידים בחברה הם:

## קישורים חיצוניים
* 

קטגוריה:חברות השכרת רכב
קטגוריה:חברות תחבורה ישראליות
קטגוריה:ישראל: חברות שהוקמו ב-1973
און רפאלי

**אוֹן רפאלי** (נולד ב-26 בנובמבר 1996) הוא שחקן, דוגמן וזמר ישראלי.

## ביוגרפיה
רפאלי נולד וגדל בהוד השרון, לרפי רפאלי, בעל חוות סוסים לשעבר, ולציפי רפאלי, דוגמנית ושחקנית עבר. הוא בן הזקונים. אחותו הגדולה היא הדוגמנית בר רפאלי. אחיו הגדול הוא דור רפאלי, ממייסדי אפליקציית בליינדספוט. סבו מצד אביו, משה רפאלי (במקור פלאום), היה אדריכל. המשפחה נקראת רפאלי על שם רפאל פלאום, סבו של רפי וסבא רבא של בר, דור ואון. למד בבית הספר הדרים שבהוד השרון.

ביולי 2016 במהלך שירותו כחייל בצה"ל נחשד רפאלי, יחד עם חיילים נוספים בבסיסו, במתן שוחד למפקדו בתמורה להטבות בשירות. אולם כחצי שנה לאחר מכן, ההאשמות בוטלו והתיק נסגר.

## קריירה
### שחקן
בשנת 2016 הייתה הופעתו הראשונה בטלוויזיה, בסדרת הדרמה היומית "פולמון" של הוט, שם שיחק בתפקיד משנה.

בשנת 2017 שיחק בתפקיד ראשי בסרט הקולנוע של קובי מחט "ג'סטה" בתור אדם, לצד נאיה פדרמן ומתן לקס.

בשנת 2018 שיחק בסרט ההמשך "עד הקצה - ג'סטה 2".

בשנת 2020 שיחק בתפקיד מרכזי בעונה החמישית של סדרת הנוער "כפולה" בערוץ kidZ בתור מיכאל חזן, לצדה של נועה קירל.

באוגוסט 2021 עלה לאקרנים סרטו של קובי מחט "פול ספיד" (סרט ההמשך ל"פול גז" מ-2019), בו הוא מככב בתור רוי ברוך, לצד קווין רובין.

בשנת 2023 שיחק בתפקיד אלכס מדריך צבאי בסדרה "בת השוטר" בערוץ טין ניק ביס.

### דוגמן
ב-2017 הוכתר במקום הראשון ברשימת 20 הרווקים הנחשקים של "פנאי פלוס" והופיע על שער כתב העת.

כמו כן ב-2017, כיכב בקמפיין של חברת האופנה "הודיס" לצד אחותו בר.

בינואר 2022 נבחר לאחד הפרזנטורים של "קסטרו" לשנת 2022, עד סיום התפקיד בינואר 2023, אחרי שתי עונות בלבד.

### זמר
במרץ 2023 הוציא און סינגל בכורה בשם "שריטה", בהמשך השנה הוציא סינגל נוסף בשם "לחזור הביתה", באוגוסט הוציא סינגל בשיתוף פעולה עם הזמר רועי סנדלר בשם "מאמי".

### ריאליטי
בשנת 2024 השתתף בעונה השלישית של רוקדים עם כוכבים בקשת אך נאלץ לפרוש לאחר ההדחה האחת עשרה, מאחר שלא השתתף בשני ריקודים תחילה בשל קורונה ולאחר מכן עקב פציעה.

## חיים אישיים
ב-2019 ניהל מערכת יחסים עם הדוגמנית עומר ברבי ולימים השניים נפרדו. בספטמבר 2019 פורסם שהוא נמצא בקשר זוגי עם השחקנית האמריקאית היילי סטיינפלד, אך במאי 2020 פורסם כי נפרדו. במאי 2022 פורסם שהוא נמצא בזוגיות עם שחר חיון, ובמאי 2023 נפרדו.

## קישורים חיצוניים

* 
* 

## הערות שוליים

קטגוריה:דוגמנים ישראלים
קטגוריה:שחקני קולנוע וטלוויזיה ישראלים
קטגוריה:בוגרי תיכון הדרים
קטגוריה:פרזנטורים ישראלים
קטגוריה:מתחרי רוקדים עם כוכבים (ישראל)
קטגוריה:הוד השרון: אישים
קטגוריה:בר רפאלי
קטגוריה:ישראלים שנולדו ב-1996
See You Again (שיר של ויז קאליפה)

[250px|ממוזער|[ויז קאליפה וצ'ארלי פות', הכותבים והמבצעים של השיר "See You Again", בערב השנה החדשה. כיכר טיימס, ניו יורק, 31 בדצמבר 2015.]]
"**See You Again**" (בעברית: "**נתראה שוב**") הוא סינגל של הזמרים האמריקאים ויז קאליפה וצ'ארלי פות', שהקליפ שלו באתר יוטיוב הוא במקום הרביעי ברשימת הסרטונים הנצפים ביותר ביוטיוב עם למעלה מ-6 מיליארד צפיות. השניים כתבו יחד את השיר בשנת 2014 והוא פורסם ב-6 באפריל 2015. השיר נכתב לזכרו של השחקן פול ווקר ששיחק ב"מהיר ועצבני 7", לאחר שנהרג בתאונת דרכים. השיר הוא חלק מפסקול הסרט "מהיר ועצבני 7". ב-11 ביולי 2017 עקף את השיר גנגנם סטייל והפך באופן זמני לסרטון הנצפה ביותר ברשימת הסרטונים הנצפים ביותר ביוטיוב, עם מעל ל-2.9 מיליארד צפיות (נכון ל-11 ביולי 2017), עד 4 באוגוסט אותה שנה, אז נעקף על ידי הקליפ של השיר Despacito.

נכון לדצמבר 2025 יש לשיר למעלה מ-6.8 מיליארד צפיות ביוטיוב.

## מועמדויות וזכיות

## הצלחה

השיר והקליפ זכו להצלחה עולמית. בין ה-11 ביולי 2017 ועד ל-4 באוגוסט 2017 היה הקליפ של השיר לווידאו הנצפה ביותר ביוטיוב (ב-4 באוגוסט 2017, השיר נעקף על ידי Despacito). השיר היה הנמכר ביותר ב-2015, והיה מועמד לפרס גראמי בקטגוריית השיר הטוב ביותר. השיר הגיע עד המקום הראשון במצעד בילבורד הוט 100 ונשאר שם 12 שבועות. השיר מחזיק את תואר השיר שהוזרם הכי הרבה פעמים ביום אחד בספוטיפיי. השיר גם היה השיר המוזרם ביותר בשבוע אחד במדינות נוספות ברחבי הגלובוס.

## מצעדים

## קישורים חיצוניים
* 
* 

## הערות שוליים

קטגוריה:שירי ויז קאליפה
קטגוריה:שירים באנגלית
קטגוריה:שירים על מוות
קטגוריה:שירי פופ ראפ
קטגוריה:שירי צ'ארלי פות'
קטגוריה:שירים שנכתבו על ידי צ'ארלי פות'
קטגוריה:שירים שנכתבו על ידי ויז קאליפה
קטגוריה:זוכי פרס בחירת הנוער: שירים
קטגוריה:סינגלים שהגיעו למקום הראשון באוסטריה
קטגוריה:סינגלים שהגיעו למקום הראשון באיטליה
קטגוריה:סינגלים שהגיעו למקום הראשון בגרמניה
קטגוריה:סינגלים שהגיעו למקום הראשון בדנמרק
קטגוריה:סינגלים שהגיעו למקום הראשון בהונגריה
קטגוריה:סינגלים שהגיעו למקום הראשון ביוון
קטגוריה:סינגלים שהגיעו למקום הראשון בנורווגיה
קטגוריה:סינגלים שהגיעו למקום הראשון בניו זילנד
קטגוריה:סינגלים שהגיעו למקום הראשון ברומניה
קטגוריה:סינגלים שהגיעו למקום הראשון בשוודיה
קטגוריה:סינגלים שהגיעו למקום הראשון בשווייץ
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד הסינגלים האוסטרלי
קטגוריה:סינגלים שהגיעו למקום הראשון במצעד הסינגלים האירי
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים שהגיעו למקום הראשון במצעד קנדה הוט 100
קטגוריה:סינגלים שהגיעו למקום הראשון במצעד הרשמי של גלגלצ
קטגוריה:שירי יהלום בארצות הברית
קטגוריה:זוכי פרס המוזיקה של בילבורד: שירים
אליפות ברזיל בכדורגל 1966

**אליפות ברזיל בכדורגל 1966** (השם הרשמי בזמן קיום המשחקים בפורטוגזית: ****) הייתה הפעם התשיעית של התחרות הארצית בכדורגל בברזיל. היא אורגנה על ידי קונפדרציית הספורט הברזילאית. בשנת 2010 התחרות קיבלה הכרה של אליפות ברזיל.

המשחקים החלו ב-10 ביולי 1966 והסתיימו ב-7 בדצמבר 1966.

בתחרות השתתפו 22 קבוצות שהצגו את מדינות ברזיל. 20 מקבוצות היו אלופות המדינה/אלופת אזור הבירה בשנת 1965, קבוצות נוספות היו סגנית אלופה של סאו פאולו ואלופת אליפות ברזיל בכדורגל 1965. מדינה אחת לא הייתה מיוצגת. התחרות  נערכה בשיטת הנוקאוט תוך קיום משחק בית ומשחק חוץ. במידה ולא הייתה הכרעה, נערך משחק נוסף.

קרוזיירו זכתה באליפות תוך ניצחון על סנטוס בסדרת הגמר. זו הייתה הזכייה הראשונה בתולדות המועדון. הקבוצות שהשתתפו בגמר העפילו לגביע ליברטדורס 

ביטה, שחקנה של נאוטיקו וטוניניו גואיירה שחקנה של סנטוס כבשו 9 שערים וזכו בתואר מלך השערים של האליפות. לביטה זו הייתה הזכייה השנייה ברציפות.

## מהלך התחרות
בשלב הראשון הקבוצות המשתתפות חולקו ל-2 בתים.

בית הצפון כלל 11 קבוצות. בגמר הבית נאוטיקו ניצחה את ויטוריה ועלתה לרבע הגמר הארצי.

בית הדרום כלל שמונה קבוצות. בגמר הבית קרוזיירו ניצחה את גרמיו ושתי הקבוצות עלו לרבע הגמר הארצי.

סנטוס ופלמיירס העפילו ישירות לרבע הגמר. 
פלומיננסה העפילה ישירות לחצי הגמר.

## סדרת הגמר

## קישורים חיצוניים
*נתונים מאתר rsssf
* נתונים מפורטים

קטגוריה:תחרויות כדורגל ב-1966
קטגוריה:עונות באליפות ברזיל בכדורגל
אליפות ברזיל בכדורגל 1967 (טורניר רוברטו גומס פדרוזה)

**אליפות ברזיל בכדורגל 1967 (טורניר רוברטו גומס פֵּדְרוֹזָה)** (השם הרשמי בזמן קיום המשחקים בפורטוגזית: ****) הייתה הפעם  העשירית בו נערכה תחרות ארצית בכדורגל בברזיל. היא אורגנה על ידי קונפדרציית הכדורגל של מדינת סאו פאולו וקונפדרציית הכדורגל של מדינת ריו דה ז'ניירו.  בשנת 2010 התחרות קיבלה הכרה של אליפות ברזיל. בהמשך של אותה שנה נערכה תחרות ארצית נוספת, שגם היא קבילה הכרה של "אליפות ברדיל 1967".

המשחקים החלו ב-5 במרץ 1967 והסתיימו ב-8 ביוני 1967.

בתחרות השתתפו 15 קבוצות. התחרות נערכה ב-2 שלבים. בשלב הראשון הקבוצות חולקו ל-2 בתים תוך קיום משחק בית ומשחק חוץ. עבור הניצחון הוענקו שתי נקודות ונקודה עבור תוצאת תיקו. הקבוצות החזקות מכל בית העפילו לבית הגמר שכלל 4 קבוצות. גם פה המשחקים נערכו בשיטת משחק בית ומשחק חוץ.

פלמיירס זכתה באליפות. זו הייתה הזכייה השנייה בתולדות המועדון. 

סזאר מלוקו שחקנה של פלמיירס ואדמר שחקנה של פלמנגו כבשו 15 שערים וזכו בתואר מלך השערים של האליפות.

## משתתפי התחרות לפי [[מדינות ברזיל]]
* סאו פאולו – 5
* גואנברה – 5
* ריו גראנדה דו סול – 2
* מינאס ז'ראיס – 2
* פרנה (מדינה) – 1

## מהלך התחרות

### בית א'

### בית ב'

### בית הגמר

## קישורים חיצוניים
*נתונים מאתר rsssf
*נתונים מאתר zerozero

קטגוריה:תחרויות כדורגל ב-1967
קטגוריה:עונות באליפות ברזיל בכדורגל
קטגוריה:1967 בברזיל
איזבל מריה, נסיכת פורטוגל

**איזבל מריה, נסיכת פורטוגל** (בפורטוגזית: **Isabel Maria de Bragança, regente de Portugal**; 4 ביולי 1801 - 22 באפריל 1876), הייתה בתו של ז'ואאו השישי, מלך פורטוגל, והעוצרת של פורטוגל בין השנים 1826–1828.

## ביוגרפיה
איזבל מריה נולדה ב-4 ביולי 1801 בקואלוז', לז'ואאו השישי, מלך פורטוגל ולקרלוטה ז'ואקינה מספרד, בתם של קרלוס הרביעי, מלך ספרד ומריה לואיסה מפארמה.

עם כיבוש פורטוגל על ידי צבאות נפוליאון בשנת 1807 בעקבות סירובה להשתתף באמברגו על בריטניה, נמלטה המשפחה המלכותית וכל הממשלה הפורטוגלית למושבה ברזיל, שם התיישבו בריו דה ז'ניירו.

בשנת 1821 חזרה איזבל מריה יחד עם הוריה לפורטוגל, בעוד אחיה פדרו נשאר כעוצר הממלכה בברזיל. בשנת 1826 מת אביה ז'ואאו השישי, מלך פורטוגל, ואחיה פדרו הומלך כמלך פורטוגל **פדרו הרביעי**. אלא שפדרו סירב לעזוב את ברזיל ולשוב לפורטוגל, ואיזבל מריה שלטה בממלכה כעוצרת. הממלכה, שחוקתה משנת 1821 בוטלה עוד בידי ז'ואאו השישי, קיבלה עתה מידי פדרו חוקה חדשה, שנודעה כ"צ'רטה" של שנת 1826. איזבל מריה ומקורביה לא ראו בעין יפה את מתן החוקה וניסו למנוע את כניסתה לתוקף.

פדרו, שמלך עתה בשתי ממלכות, לא הצליח לאחד אותן, והניסיון למשול בשתיהן לא עלה יפה. בפורטוגל לא קיבלו בעין יפה מלך היושב בברזיל, ואילו בברזיל הושמעה ביקורת על התעסקותו של פדרו בבעיותיה של פורטוגל. לבסוף היה על פדרו לבחור בין ברזיל לפורטוגל, והוא בחר בראשונה. לאחר חודשיים בלבד כמלכה של פורטוגל ויתר על תוארו הזה במאי 1826.

לפני התפטרותו מן המלוכה הקפיד להסדיר את סוגיית יורשיו. בפורטוגל נועדה להחליפו בתו הבכורה מריה השנייה, מלכת פורטוגל, ובברזיל, לאחר מותו, אחד מבניו. מכיוון שאיזבל מריה לא עמדה בדרישות תפקיד העוצרות בפורטוגל, החליף אותה פדרו באחיה מיגל, שהיה בגלות בווינה, כעוצר הממלכה במקום בתו הקטינה. בהמשך פרצו בפורטוגל המלחמות הליברליות, שבהם תמכה איזבל מריה באחייניתה מריה השנייה, מלכת פורטוגל נגד אחיה מיגל הראשון, מלך פורטוגל. לאחר מכן פרשה איזבל מריה מהפוליטיקה והקדישה את חייה לדת, וב-22 באפריל 1876 מתה בליסבון, ובעת מותה, היא הייתה הנכדה האחרונה ששרדה מנכדיו של פדרו השלישי, מלך פורטוגל.

## אילן יוחסין

## קישורים חיצוניים

קטגוריה:נסיכות
קטגוריה:נשות אצולה פורטוגזיות
קטגוריה:פורטוגזיות שנולדו ב-1801
קטגוריה:פורטוגזים שנולדו ב-1801
קטגוריה:נפטרות ב-1876
גלית חמי

**גלית חמי** (נולדה ב-19 בדצמבר 1969) היא עיתונאית ישראלית המשמשת עורכת העיתון "כלכליסט".

## ביוגרפיה
חמי, שגדלה בבאר שבע, החלה לעסוק בתחום העיתונאות בשנת 1994, כאשר החלה לעבוד בעיתון הארץ, ככתבת כלכלית המסקרת את שוק ההון. בשנת 1998 עברה לעיתון ידיעות אחרונות כעורכת מדור שוק ההון. בשנת 2002 החלה חמי לשמש בתפקיד העורכת הכלכלית של "ידיעות אחרונות", ובתפקיד זה שימשה עד לשנת 2007.

מאז הקמתו בשנת 2008 משמשת חמי העורכת הראשית של העיתון "כלכליסט" מבית "ידיעות אחרונות". בנוסף הצטרפה חמי לצוות הפרשנים במגזין החדשות של יום שישי בערוץ 10. בשנת 2016 הצטרפה יחד עם עיתונאים כלכליים נוספים, לצוות המגישים של תוכנית הרדיו "צבע הכסף" ברשת ב' של רשות השידור.

בשנת 2018 יצא לאור, בהוצאת "ידיעות ספרים", הספר "להמציא כל בוקר מחדש - סיפורה של החדשנות הישראלית", אותו כתבה יחד עם סופי שולמן.

חמי נמצאת בזוגיות עם אבי באום, בעל השליטה בחברת "חילן". לשניים בת משותפת.

## קישורים חיצוניים

## הערות שוליים

קטגוריה:עורכי עיתונים כלכליים ישראלים
קטגוריה:סגל כלכליסט
קטגוריה:עורכות עיתונים ישראליות
קטגוריה:עורכי עיתונים ישראלים
קטגוריה:עיתונאיות ישראליות
קטגוריה:עיתונאים ישראלים
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:ישראליות שנולדו ב-1969
קטגוריה:ישראלים שנולדו ב-1969
מיקרוסופט TechNet

**מיקרוסופט טקנט** (אנגלית: **Microsoft TechNet**) הוא פורטל אינטרנט עבור עובדי IT. הפורטל מספק חומרי עזר לימודיים, כלים והרחבות למוצרי מיקרוסופט, מרכז הדרכה מקוון, בדיקת תוכנות שיתופיות, פורומים וקהילות, בלוגים של עובדי מיקרוסופט ועוד.

עד ל-31 באוגוסט 2013 סיפקה מיקרוסופט שירות מנויים פרטי (בדומה לשירות אופיס 365 ושירות Adobe Creative) המציע רכישה זמנית של תוכנות מיקרוסופט ברישיון פרטי. שירות המנויים הופסק כדי להשקיע מאמצים רבים יותר בפיתוח והוספת כלים ללא תשלום.

## שירותי מיקרוסופט TechNet
הרעיון המרכזי העומד מאחורי TechNet, הוא מגוון של אתרים המספקים כלים ומידע עבור אנשי IT, המידע נכתב על ידי עובדי מיקרוסופט וגם על ידי חברי הקהילה. בעזרת השירותים שונים (פורומים, בלוגים) מתאפשר דיאלוג פתוח בין חברי הקהילה לבין עובדי החברה. השירות הניתן באתר זמין ב-12 שפות, כולל בתוכו כ-11 מיליון מסמכים ומארח כ-11.5 מיליון משתמשים בחודש. להלן השירותים השונים:
* **ספרייה (TechNet Library)** - מכילה מידע רב עבור מומחי IT ומשתמשים מתקדמים. מאגר המידע נגיש לכל ללא תשלום ומתעדכן מדי חודש.
* **פורומים (TechNet Forums)** - משמשים לדיון במגוון רחב של נושאים, וכן לשתף ולפתור בעיות בעזרת החברים בקהילה.
* **בלוגים (TechNet Blogs)** - לפרסום תכנים מעובדי מיקרוסופט. כל מומחה מפרסם את התכנים בהם הוא שולט וזאת לפי השקפתו האישית.
* **ויקי (TechNet Wiki)** - משאב טכני בהשראת ויקיפדיה, אתר קהילתי שהתוכן שבו אינו נכתב על ידי מיקרוסופט וכל מי שמצטרף יכול להוסיף נושאים חדשים, לערוך ולשפר נושאים קיימים.
* **מרכז הערכה (Evaluation Center)** - מאפשר להוריד תוכנות מיקרוסופט ברישיון זמני ותוכנות חדשות בגרסאות בטא.
* **סקריפטים (Script Center)** - מספק מידע למתחילים המבקשים ללמוד על סקריפטים לניהול המערכת.

## קישורים חיצוניים
* 
* בלוג TechNet Israel קהילת ה-IT של מיקרוסופט 
* האתר הרשמי של Microsoft TechNet 
* הפורומים של מיקרוסופט TechNet 
* האתר הרשמי של TechNet Evaluation Center 

קטגוריה:מוצרי מיקרוסופט
סוכן חשאי: עכבר

**סוכן חשאי: עכבר** (באנגלית: **Danger Mouse**) היא סדרת אנימציה בריטית המהווה ריבוט לסדרה דיינג'ר מאוס (שנקראה בעברית "עכבר בלש") מ-1981. הסדרה משודרת ב-CBBC החל מה-28 בספטמבר 2015 ובישראל עלתה ב-16 ביולי 2017 בערוץ דיסני ישראל.

לאחר שלושה שבועות מבכורת הסדרה, הסדרה צברה כ-2.4 מיליון צפיות והפכה לאחת מהסדרות הנצפות ביותר ב-CBBC.

ב-19 במאי 2016 הסדרה חודשה לעונה שנייה, וב-7 באפריל 2017 לעונה שלישית עם 26 פרקים.

## עלילה
הסדרה עוקבת אחרי סוכן חשאי: עכבר, "הסוכן החשאי הגדול בעולם", ועוזרו האוגר פנפולד, אשר מגנים על העולם ממגוון סכנות. עם עזרה מהבוס שלו, קולונל K והמדענית הגאונה פרופסור סקוארקנקלוק, סוכן חשאי: עכבר מצויד להילחם באויבו, ברון סילס גרינבק.

## דמויות ומדבבים

## שידור

## פרקים
### עונה 1

### עונה 2

## קישורים חיצוניים
* 

## הערות שוליים

קטגוריה:סדרות הנפשה בריטיות
קטגוריה:סדרות טלוויזיה בריטיות שעלו לשידור בשנות ה-2010
אילנה דוד

**אילנה דוד גלז** (נולדה ב-23 במאי 1961) היא שחמטאית ישראלית בדרגת אמן בינלאומי לנשים. אלופת ישראל לנשים לשנת 1980 וקפטן נבחרת ישראל לנשים לשעבר. היא הייתה האישה הראשונה שנבחרה לקפטן נבחרת הגברים בישראל. מנהלת מועדון השחמט בבאר שבע, שופטת ומאמנת שחמט. חברה בהנהלת האיגוד הישראלי לשחמט.

## ביוגרפיה

אילנה דוד נולדה כלנה גלז בבאקו, אזרבייג'ן. כבר בגיל ארבע, היא התחילה ללמוד מאביה לשחק שחמט ומאימה למדה לנגן בפסנתר. בגיל 6 היא הצטרפה למועדון השחמט המקומי ובגיל 7 התחילה ללמוד בבית ספר למוזיקה למחוננים. כאשר סיימה תיכון בגיל 18, היא עלתה לישראל ביחד עם משפחתה.

בישראל, דוד נפגשה עם אליהו לבנט, מייסד מועדון השחמט בבאר שבע, והתקבלה למועדון. באותו הזמן היא גם עברה את מבחן הקבלה לאקדמיה למוזיקה בירושלים והחלה את לימודיה האקדמיים.

בשנת 1980 דוד זכתה באליפות הארץ לנשים. בגיל 19 זכתה באליפות ישראל וייצגה את ישראל באולימפיאדת השחמט לנשים במלטה. שנה לאחר מכן השיגה את התואר אמן פיד"ה. בשנת 1982 השיגה דרגת אמן בינלאומי. באותה שנה, היא השתתפה באולימפיאדת השחמט בלוצרן וזכתה במקום הראשון במספר תחרויות בינלאומיות.

בשנת 1987 רכשה את התואר השני שלה במוזיקה מהאוניברסיטה העברית בירושלים, ניהלה מספר קונסרבטוריונים ועסקה בהוראת מוזיקה עד שפרשה בשנת 2017.

בשנת 2013 היא מונתה למנהלת מועדון השחמט בבאר שבע, שנבחרת הגברים שלו היא אלופת המדינה ונמצאת בין חמש הראשונות בגביע אירופה. בשנת 2015 קיבלה דרגת שופטת פיד"ה ובשנת 2016 קיבלה את התואר מאמנת פיד"ה. בין השנים 2016- 2018 הייתה הקפטנית של נבחרת השחמט לנשים של ישראל.

בשנת 2019 מונתה לקפטן נבחרת הגברים בישראל והיא האישה הראשונה שמשמשת כקפטנית של נבחרת גברים בשחמט.
## קישורים חיצוניים

* משחקי השחמט של אילנה דוד, באתר צ'סטמפו 

## הערות שוליים

קטגוריה:נציגות ישראל באולימפיאדת השחמט
קטגוריה:אמנים בין-לאומיים לנשים
קטגוריה:מאמני שחמט ישראלים
קטגוריה:עסקניות שחמט ישראליות
קטגוריה:באר שבע: אישים
קטגוריה:אלופות ישראל בשחמט
קטגוריה:שחמטאיות יהודיות
קטגוריה:ישראלים ילידי אזרבייג'ן
קטגוריה:ישראליות ילידות אזרבייג'ן
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:ישראליות שנולדו ב-1961
קטגוריה:ישראלים שנולדו ב-1961
בית אברפראו

**בית אברפראו** (בוולשית: **Aberffraw**) הוא בית אצולה וולשי שהתקיים כ-500 שנים בין השנים 878–1378 לספירה. צאצאי אברפראו החזיקו בכס נסיכות ויילס, ממלכת גוויניד' ואזורים נוספים בצפון ויילס, מתוך כך בית אברפראו מזוהה במיוחד עם ויילס והלאומיות הוולשית.

בית אברפראו נוסד עם מותו של רודרי הגדול בשנת 878, כאשר שלושה מבין בניו חילקו ביניהם את שלוש הממלכות גוויניד', פוויס וסיסלווג. אנרוואד הבכור ירש את ממלכת גוויניד' בצפון ויילס והקים את ששושלת אברפראו על שם עיר הבירה אברפראו באי אנגלסי שנקבעה עוד עם ייסוד ממלכת גוויניד'. בשנת 1216 ל'ואלין הגדול לבית אברפראו הכתיר את עצמו נסיך ויילס לאחר שאיחד את ממלכות ויילס תחתיו, בנו דוויד' הוכר באופן רשמי בתואר זה החל עם מותו של ל'ואלין ב-1240. צאצאי ל'ואלין המשיכו להחזיק בנסיכות עד להוצאתו להורג של אחרון הטוענים לכתר דוויד' אפ גריפיד' ב-1283, לאחר מכן קו הירושה הזכרי המשיך עד למותו של אווין לווגוך ("יד אדומה") ב-1378.

לאחר שקו הירושה הבכור הזכרי נפסק, צאצאי רודרי אפ אווין גוויניד' (1147-1195~), דוד מדרגה שנייה של ל'ואלין הגדול, התפצלו לשתי שושלות נפרדות שושלת וין ממשפחת גוויד'יר הבכירה שנגמרת ב-1791 ושושלת אנוויל ממשפחת טיוויל שהיא כיום הנצר האחרון לבית אברפראו. כיום ברון וינסטי ה-11 (נולד ב-1940) הוא היורש האחרון לבית אברפראו.

## שושלת בית אברפראו
* רודרי הגדול (820-878~) ראש בית מנאו
** אנרוואד אפ רודרי (נפטר 916) - כונה "מלך הבריטונים"
** אידוואל אפ אנרוואד "אידוואל הגיבור" (נפטר 942)
** יאגו אב אידוואל אפ מוריג (נפטר 1039)
** קינן אב יאגו (1014-1063~)
** גריפיד' אפ קינן (1055-1137) - מחזיר את כס ממלכת גוויניד' לאברפראו
** אווין גוויניד' אפ גריפיד' (1100-1170)
*** הוול אפ אווין גווינד' (1120-1170~)
*** לורווארת אפ אווין גוויניד' (1130-1174)
**** ל'ואלין אפ לורוורת' (1172-1240) - ל'ואלין הגדול, הנסיך הראשון של ויילס
**** דוויד' אפ ל'ואלין (1240-1246)
**** ל'ואלין אפ גריפיד' (1223-1282)
*** רודרי אפ אווין גוויניד' (1147-1195~)
**** תומאס אפ רודרי אפ אווין גוויניד' (1170-1195~)
**** לאחר מותו של מרדווית' אפ הוול (נפטר 1353) הבית מתפצל לשתי שושלות שממשיכות לאחר מותו של אווין לווגוך ב-1378, היורש הזכר הבכור האחרון:
***** שושלת וין ממשפחת גוויד'יר - שושלת שנגמרת ב-1791
***** שושלת אנוויל ממשפחת טיוויל - כיום ברונטות וינסטי, כאשר הנצר הנוכחי לאברפראו הוא סר ווטקין ויליאמס-וין, ברונט וינסטי ה-11

## ראו גם
* ממלכת גוויניד'
* נסיכות ויילס

## קישורים חיצוניים

*
אברפראו
קטגוריה:ממלכות ויילס
אברפראו
אליפות ברזיל בכדורגל 1967 (טאסה ברזיל)

**אליפות ברזיל בכדורגל 1967** (השם הרשמי בזמן קיום המשחקים בפורטוגזית: ****) הייתה התחרות הארצית ה-12 בכדורגל בברזיל. היא אורגנה על ידי קונפדרציית הספורט הברזילאית. בשנת 2010 התחרות קיבלה הכרה של אליפות ברזיל. לפני זה באותה שנה נערכה תחרות ארצית נוספת, שגם בה ניצחה פלמיירס. לאור כך, במהלך אותה שנה המועדון זכה בשני תארים אליפות ברזיל.

המשחקים החלו ב-30 ביולי והסתיימו ב-29 בדצמבר 1967. 

בתחרות השתתפו 21 קבוצות שהצגו את מדינות ברזיל או אזור הבירה. 19 קבוצות היו אלופי תחרות מקומית 1966. קבוצות נוספות היו מנצחת אליפות ברזיל בכדורגל 1966 וסגנית אלופה של מינאס ז'ראיס. התחרות נערכה בשיטת הנוקאאוט תוך קיום משחק בית ומשחק חוץ. במידה ולא הייתה הכרעה, נערך משחק נוסף.

פלמיירס זכתה באליפות תוך ניצחון על נאוטיקו בסדרת הגמר. זו הייתה הזכייה השלישית בתולדות המועדון. הקבוצות שהשתתפו בגמר העפילו לגביע ליברטדורס 

צ'יקלטס שחקנה של טרזי כבש 9 שערים וזכה בתואר מלך השערים של האליפות.

## מהלך התחרות
בשלב הראשון הקבוצות המשתתפות חולקו ל-3 בתים.

בית הצפון כלל תשע קבוצות. בגמר הבית נאוטיקו ניצחה את אמריקה פורטלזה ועלתה לרבע הגמר הארצי.

בית הדרום כלל שלוש קבוצות. גרמיו עלתה לרבע הגמר הארצי.

בית מרכז כלל שבע קבוצות. בגמר הבית אתלטיקו מיניירו ניצחה את בוטפוגו ועלתה לרבע הגמר הארצי. 

קרוזיירו ופלמיירס העפילו ישירות לחצי הגמר. 

## סדרת הגמר

## קישורים חיצוניים
*נתונים מאתר rsssf
* נתונים מפורטים

קטגוריה:תחרויות כדורגל ב-1967
קטגוריה:עונות באליפות ברזיל בכדורגל
קטגוריה:1967 בברזיל
סטיבן סלואן

**סטיבן סלואן** (באנגלית: **Steven Sloane**; נולד ב-1958) הוא מנצח אמריקאי ישראלי.

## קורות חיים
סטיבן סלואן נולד בלוס אנג'לס, קליפורניה. הוא התחיל להתעניין בניצוח בגיל 16. הוא למד באוניברסיטת קליפורניה בלוס אנג'לס לתואר מוזיקולוגיה לצד נגינה בויולה. במקביל, למד ניצוח אצל יוג'ין אורמנדי, פרנקו פרארה וגארי ברתיני. סלואן חי ועבד במשך רוב שנות ה-80 בישראל.

## מנצח בינלאומי
### מנהל מוזיקלי על תזמורות

משנת 1989 עד 1994 היה סלואן קאפלמייסטר ראשון באופרה של פרנקפורט. הוא היה המנהל המוזיקלי שלהתזמורת הסימפונית של בוכום בין השנים 1994 - 2021. סלואן היה המנהל המוזיקלי של אופרת נורת' מ-1999 עד 2002 ומנצח ראשי של התזמורת הסימפונית של סטוונגר, נורווגיה מ-2007 עד 2013.

בארצות הברית היה סלואן מנהל מוזיקלי של פסטיבל ספולטו משנת 1996 עד 2000. בנובמבר 2000 התמנה סלואן למנהל מוזיקלי של תזמורת המלחינים האמריקאים, מינוי שנכנס לתוקף בעונת 2002 - 2003. מינוי זה היה יוצא דופן בכך, שסלואן לא ניצח מעולם על התזמורת לפני מינויו, אף כי נפגש עם כמה מנגניה במהלך חיפושיהם אחר מנהל מוזיקלי לפני מינויו. סלואן ניצח על התזמורת לראשונה רק במרץ 2002 וסיים את כהונתו עם התזמורת בשנת 2006.

### מנצח בישראל
משנת 1988 עד 1990 ניצח סלואן על המקהלה הפילהרמונית תל אביב. בין השנים 2019 - 2023 היה המנהל המוזיקלי של התזמורת הסימפונית ירושלים. הוא החליף את המנהל המוזיקלי הקודם, פרדריק שאזלן, שסיים את תפקידו לאחר שבע שנים בתפקיד.

### מנצח על אופרות
סלואן ניצח על אופרות ברחבי העולם.

## חייו האישיים
סלואן היה נשוי לויולנית טביאה צימרמן. לשניים בת שנולדה בשנת 2003. כיום מתגורר בישראל.

## קישורים חיצוניים

* 

* 

## הערות שוליים

קטגוריה:מנצחים יהודים אמריקאים
קטגוריה:מנצחים ישראלים
קטגוריה:מנצחי מקהלות ישראלים
קטגוריה:מנצחי אופרה
קטגוריה:בוגרי אוניברסיטת קליפורניה בלוס אנג'לס
קטגוריה:אמריקאים שנולדו ב-1958
קטגוריה:ישראלים שנולדו ב-1958
גיור (כדורגל)

**גיוֹר** (בהונגרית: **ETO FC Győr**) הוא מועדון כדורגל מקצועני הונגרי, מהעיר גיור שבהונגריה. המועדון נוסד בשנת 1904, וההישג הגדול ביותר שלו הוא הגעה לחצי גמר ליגת האלופות בעונת 1964/1965. 
הקבוצה משחקת את משחקי הבית שלה באצטדיון ETO פארק בגיור. אחד משחקניו הבולטים היה **[[ארפאד אורבאן|אַרְפַּאד אוֹרְבַּאן]]** (בהונגרית: **Orbán Árpád)** יליד העיר, (1938–2008) היה כדורגלן נבחרת הונגריה הונגרי-יהודי, זוכה מדליית זהב אולימפית באולימפיאדת טוקיו (1964).

## תארים
*ליגת העל ההונגרית: **4**
**1963, 1981/82 ,1982/83 ,2012/13

## קישורים חיצוניים

* 

קטגוריה:קבוצות כדורגל הונגריות
קטגוריה:קבוצות כדורגל שהוקמו ב-1904
פרסי יד ושם למפעלים חינוכיים

**פרסי יד ושם למפעלים חינוכיים** הם פרסים המוענקים על ידי בית הספר המרכזי להוראת השואה ביד ושם. הפרסים ניתנים למפעלים חינוכיים מצטיינים שבמרכזם לימוד השואה בתחומים:
תוכנית חינוכית, מפעל חיים חינוכי, עבודת גמר, וספר לילדים ולנוער. מטרתם לעודד לומדים ומלמדים לעסוק בחקר השואה והוראתה.

## פירוט הפרסים
לתוכניות חינוכיות בהוראת השואה מוענקים שלושה פרסים, שניים למוסדות חינוך פורמלי ופרס נוסף שהוא יוזמת מורים שהשתתפו בהשתלמויות יש ושם. נבדקת ייחודיות התוכנית ומקוריותה, מהימנותה ההיסטורית שיתוף הקהילה ועוד. כל אחת מהתוכניות זוכות בפרס של 6,000 ש"ח, המוענק מהקרן על שם חונו ובלימה ניימן ז"ל.

מפעל חיים חינוכי מוענק לדמות שפעלה לקידום הוראת השואה ושימור זכרה, את מקבלי הפרס מאתרת ועדת איתור, ומקבלה זוכה בפרס של 5,000 ש"ח מהקרן על שם חונו ובלימה ניימן ז"ל.

לספר לילדים ונוער מוענק הפרס עבור ספר המקרב את הקוראים הצעירים לנושא השואה. הוא ניתן לספר שפורסם בשנים שקרובות לשנת הענקת הפרס. הפרס של 4,000 ש"ח מוענק מתרומתה של סנדרה ברנד לזכר בנה היחיד ברונו שנספה בשואה.

כמו כן, מוענקים פרסים לחמש עבודות גמר של תלמידי התיכונים המוקדשות לשואה, גובה כל פרס 500 ש"ח והוא מוענק על ידי הקרן על שם מארק ולובה יובילר ז"ל.

מענק ופרס ניתנים לתוכנית חינוכית המתמקדת בתולדות יהודי צרפת ויהודי צפון אפריקה בשואה. מענק ניתן לבית ספר שאת כתיבת עבודות החקר בחטיבת הביניים ניתב להיבטים של שואת יהודי צרפת, ופרס ניתן לעבודת גמר מצטיינת העוסקת בתולדות יהודי צרפת. הפרס מוענק מהקרן לזיכרון השואה בצרפת ואגודת עלומים.

### זוכי פרס לספרות לילדים ונוער ופרס מפעל חיים

## קישורים חיצוניים
* 

קטגוריה:פרסי יד ושם
קטגוריה:חקר השואה
כפניים (סרטנים)

[ממוזער|[כפן גושמני]]
**כְּפָנִיִּים** (שם מדעי: Scyllaridae) היא משפחה של מעשירי רגל ימיים הקרובים ללובסטרים וללובסטרים הקוצניים והם חיים בימים טרופיים.

אורכם של סרטנים אלה מ-40 מ"מ ל-50 ס"מ והם בעלי גוף מגוש, שריון גדול ועיניים גדולות ובעיקר צבתות גדולות מעוגלות הקרובות לראש. ישנם כמה מחושים ליד הראש והלסתות קטנות. ללובסטרים אלה ישנם 10 רגליים.

הם חיים במדורים היבשתיים עד לעומק 500 מ' ונעים על פני הקרקעית באיטיות. רבים מהם חיים בים התיכון. הם ניזונים מרכיכות ימיות שונות, סרטנים אחרים, תולעים רב-זיפיות וקווצי עור.

## מיון

## קישורים חיצוניים

## הערות שוליים

*
קטגוריה:ערכים שבהם תבנית בריטניקה אינה מתאימה
מגדל השחרור

**מגדל השחרור** (בערבית: **برج التحرير**) הוא מגדל תקשורת המתנשא לגובה 372 מטרים בעיר כווית, המבנה השני בגובהו בכווית, ומגדל התקשורת החמישי בגובהו בעולם.

## היסטוריה
בניית המגדל החלה בשנת 1987 לפני הפלישה העיראקית לכווית במלחמת המפרץ, והוא היה אמור להיקרא "מגדל התקשורת הכוויתי". כשהכוחות העיראקיים פלשו לכווית, הבנייה (שהייתה כמעט בחצי הדרך) הופסקה זמנית. עם זאת, הבניין לא נפגע במהלך המלחמה, ובנייתו הושלמה בשנת 1993, ושמו שונה ל"מגדל השחרור" כסמל לחירות מהכיבוש העיראקי. המגדל נחנך באופן רשמי על ידי אמיר כווית ג'אבר אל-אחמד אל-ג'אבר א-סבאח ב-10 במרץ 1996.

## המגדל
המגדל בנוי מבטון ופלדה ומחופה באריחי קרמיקה. יש בו 3 חלקים ייעודיים: מסעדה מסתובבת ומרפסת תצפית המשקיפה אל נוף העיר כווית סיטי בגובה 150 מטרים, 6 קומות של משרדים בגובה 210 מטרים לשימוש משרד התחבורה ומשרד התקשורת, וקומפלקס ציוד לתקשורת טכנית. במגדל 18 מעליות, והן בין המהירות בעולם.

ממשלת כווית פתחה באחרונה סניפים הנגישים לציבור של הרבה ממשרדי הממשלה, ביניהם:
* משרד המשפטים
* משרד הפנים
* משרד החוץ
* משרד המסחר
*משרד העבודה והרווחה
* מכבי אש

המגדל היה המבנה הגבוה ביותר במדינה עד שנת 2011. אז נטל ממנו מגדל אל-חמרא את התואר.

## קישורים חיצוניים

* 
* מגדל השחרור באתר המועצה לבניינים גבוהים וסביבת מחיה עירונית (CTBUH)
* המגדל, באתר StructuraE
* מגדל השחרור באתר SkyscraperPage

שחרור
שחרור
קטגוריה:כווית סיטי: מבנים
קטגוריה:כווית: גורדי שחקים
בני טיטלבוים

**בני טיטלבוים** (נולד ב-1969) הוא עיתונאי ישראלי, עובד תאגיד השידור כאן, שם מגיש תוכנית יומית ברדיו ומשמש ככתב חדשות.

## ביוגרפיה
טיטלבוים נולד וגדל בשכונת אחוזת שמואל שבחיפה ליוסף יליד חיפה, ולטובה, ילידת סלובקיה ובתו של יונה אקשטיין. למד במדרשית נעם ובישיבת ההסדר הגולן, ועשה את שירותו הצבאי בחטיבת גבעתי. במהלך שהותו בדרום לבנון נפצע טיטלבוים מירי מחבלים.

לאחר ששוחרר מצה"ל למד בישיבת הכותל ולאחר מכן למד בבית הספר מעלה לתקשורת וקולנוע.

לטיטלבוים תואר ראשון במדעי המדינה מהאוניברסיטה העברית, תואר ראשון במשפטים מהקריה האקדמית אונו ותואר שני במשפטים מאוניברסיטת בר-אילן. ומוסמך לשמש עורך דין.

בשנת 1994 החל בתפקידו הראשון בתקשורת כתחקירן בתוכנית מבט שני ששודרה בערוץ הראשון של רשות השידור. כעבור ארבע שנים עבר לקול ישראל. טיטלבוים סיקר ברשת ב' של קול ישראל את תחומי הרווחה, המשפט, והמשטרה. בנוסף היה כתב לענייני מפלגות וכתב בכנסת. ערך יומני בוקר, הגיש יומני חדשות וכן הגיש את התוכנית "הנקודה היהודית" שעסקה ביהדות התפוצות.

בשנת 2013 זכה בפרס מנכ"ל רשות השידור על שם אילן רועה. בשנה זו זכה גם הכתב בני דודקביץ'.

בסוף שנת 2014 הוחלט למנותו להגיש את התוכנית הכל דיבורים יחד עם עדי מאירי. התוכנית הוגשה על ידם עד לסגירתה של רשות השידור בשנת 2017.

טיטלבוים הצטרף לתאגיד השידור הציבורי וכיום הוא משמש ככתב לענייני העולם היהודי ומגיש תוכנית יומית "הבוקר עם בני טיטלבוים" בתחנת כאן מורשת.

נשוי לניצה ואב לחמישה, מתגורר במודיעין.

## קישורים חיצוניים

* 
* 
* 

## הערות שוליים

קטגוריה:עיתונאים ישראלים
קטגוריה:סגל קול ישראל
קטגוריה:זוכי הפרס להצטיינות עיתונאית ע"ש אילן רועה
קטגוריה:בוגרי מדרשית נעם
קטגוריה:בוגרי ישיבת הגולן
קטגוריה:לוחמי חטיבת גבעתי
קטגוריה:בוגרי מעלה - בית הספר לקולנוע ולטלוויזיה
קטגוריה:בוגרי האוניברסיטה העברית בירושלים
קטגוריה:בוגרי הקריה האקדמית אונו: משפטים
קטגוריה:סגל תאגיד השידור הישראלי - כתבי כאן חדשות
קטגוריה:סגל תאגיד השידור הישראלי - שידורי הרדיו
קטגוריה:אחוזת שמואל: אישים
קטגוריה:מודיעין-מכבים-רעות: אישים
קטגוריה:ישראלים שנולדו ב-1969
Process Explorer

**פרוסס אקספלורר** (באנגלית: **Process Explorer**) היא תוכנה חופשית, חלק מאוסף הכלים Sysinternals ומותאמת בעבור מערכות ההפעלה חלונות, מבית מיקרוסופט, היא אינה דורשת התקנה, מספקת אפשרויות זהות לכלי מנהל המשימות של חלונות ובנוסף מכילה בתוכה גם אוסף תוכנות לאיסוף מידע על תהליכים הפועלים במערכת המשתמש. 

התוכנה הייתה מפוצלת לשתי תוכנות נפרדות HandleEx ו-DLLView, בשנת 2001 מוזגה לתוכנה אחת. הגרסה העדכנית ביותר הניתנת להורדה, היא גרסה 16.21 שוחררה בתאריך 16 במאי 2017. 

תצוגת התוכנה נפרסת על פני שני חלונות. החלון העליון מציג רשימה של תהליכים הרצים כעת והחלון התחתון תלוי במצב בו נמצא התהליך. התוכנה מאפשרת למשתמש לעקוב אחר תהליך ומציגה מידע מפורט ומדויק כגון: 
* טעינת קובצי DLL בתהליך. 
* הצגת הפקודות המריצות כל תוכנית. 
* עוקב אחר תהליכים ומציג בעיות שעשויות להתרחש. 
* תצוגה היררכית של תהליכים רצים.
* יציאה, השהיה ועצירת תהליכים.
* הצגת שם חברה וסמל ליד כל תהליך.
* הצגת פעילות המעבד, בשורת המשימות.
* שינוי עדיפות של תהליך.
* אימות נתונים עם אתר VirusTotal.
* חיפוש אובייקט לפי שם או אירוע.

## ראו גם
* Netstat
* רחרחן
* פורט
* מיקרוסופט TechNet

## קישורים חיצוניים
* 
* עמוד התוכנה באתר מיקרוסופט ''''''
* אתר מיקרוסופט ישראל 

קטגוריה:תוכנה חופשית
קטגוריה:תוכנות מערכת
דורון תורג'מן

**דורון תורג'מן** (נולד ב-1970) הוא קצין משטרה ישראלי בדימוס בדרגת ניצב, בתפקידו האחרון כיהן כמפקד מחוז ירושלים.

## ביוגרפיה
תורג'מן שירת בצה"ל כלוחם, מפקד וקצין בחטיבת גולני. לאחר שירותו הצבאי התגייס למשטרת ישראל. שירת כקצין מודיעין ובילוש במרחב ציון, שימש מפקד יחידת סיור בתחנה אזורית ציון, במסגרת תפקיד זה עוטר ב-1999 בעיטור המופת של המשטרה, לאחר שטיפס מתוך מרפסת על קיר בניין עד לקומה הרביעית והציל נערה שעמדה להתאבד.

ב-2009 קודם לדרגת סגן ניצב ומונה לראש ענף מבצעים במחוז ירושלים. בשנים 2010–2013 פיקד על תחנת לוד. בתפקידו הבא שימש מפקד תחנת נתניה.

ב-2015 מונה למפקד מרחב דוד במחוז ירושלים. ביולי 2017 קודם לדרגת תת-ניצב ומונה למפקד מרחב קדם.

בינואר 2021 קודם לדרגת ניצב לקראת כניסתו לתפקיד מפקד מחוז ירושלים ב-8 בפברואר אותה שנה.

במאי 2024 הודיע למפכ״ל על פרישה מהמשטרה.

לאחר פרישתו מונה לפרויקטור מיוחד מטעם הרשות הארצית לתחבורה ציבורית במשרד התחבורה, למיגור תופעת האלימות בתחבורה הציבורית.
## חיים אישיים
תורג'מן בעל תואר ראשון בהיסטוריה ותואר שני במנהל עסקים. מתגורר בבית חורון, נשוי לתמר ואב לחמישה.

## קישורים חיצוניים

* 
* 

## הערות שוליים

קטגוריה:לוחמי חטיבת גולני
קטגוריה:מפקדי מחוז ירושלים במשטרת ישראל
קטגוריה:שוטרים שעוטרו בעיטור המופת
קטגוריה:ניצבי משטרת ישראל
קטגוריה:בית חורון: אישים
קטגוריה:ישראלים שנולדו ב-1970
שוקי תחאוכה

**שועאע "שוקי" תחאוכה** הוא קצין משטרה ישראלי בדרגת ניצב, כיהן כמפקד מחוז הצפון.

## ביוגרפיה
תחאוכה גדל בכפר כמא בן למשפחה צ'רקסית. הוא בוגר בית הספר החקלאי כדורי. התגייס למשטרת ישראל ב-1990. הוא שירת כמפקד ימ"ס רצועת עזה. במהלך שירותו עוטר בעיטור המופת של המשטרה. העיטור הוענק לו על אומץ לב שגילה במרץ 1990 בפעילות מיוחדת.

בשנים 2012–2016 שירת כמפקד מג"ב עוטף ירושלים. באוגוסט 2016 מונה למפקד מג"ב צפון. ביולי 2017 קודם לדרגת תת-ניצב ומונה למפקד מרחב עמקים. הוא הצ'רקסי הראשון בדרגה זו במשטרת ישראל. בתפקידו זה פיקד ב-2019 על גזרת הר מירון במבצע מירון (ל"ג בעומר). בעקבות המבצע בשנה זו הציע, בניגוד לקו המוביל במשטרה, להגביל את מספר המשתתפים בהילולה – הצעה שהייתה עשויה למנוע את האסון שהתרחש שנתיים מאוחר יותר, אך נדחתה בידי מפקד המחוז בזמנו אלון אסור ומחליפו שמעון לביא. ב-2020 מונה לסגן מפקד מחוז חוף וב-2021 חזר למחוז הצפון כסגן מפקד המחוז. בספטמבר 2022, לאחר פרישת מפקדו שמעון לביא בעקבות האסון, הוחלט על מינוי תחאוכה לתפקיד בדרגת ניצב.

בחודש ספטמבר 2024 ביקש לפרוש ממשטרת ישראל.

תחאוכה נשוי ואב לשניים. מתגורר בכפר כמא. הוא בעל תואר ראשון במדע המדינה ותואר שני בלימודי המזרח התיכון מאוניברסיטת תל אביב.

## קישורים חיצוניים

* 
* 

## הערות שוליים

קטגוריה:שוטרים שעוטרו בעיטור המופת
קטגוריה:שוטרי משמר הגבול
קטגוריה:צ'רקסים ישראליים
קטגוריה:ניצבי משטרת ישראל
קטגוריה:מפקדי מחוז הצפון במשטרת ישראל
קטגוריה:כפר כמא: אישים
קטגוריה:בוגרי בית הספר כדורי
קטגוריה:בוגרי אוניברסיטת תל אביב
קטגוריה:ישראלים שנולדו במאה ה-20
מייקל פרנץ'

**מייקל פרנץ**' (באנגלית: **Michael French**; נולד בשם **מייקל קלארק**; נולד ב-17 בספטמבר 1962) הוא שחקן אנגלי. הוא ידוע בעיקר מהופעותיו בתפקיד דייוויד ויקס באופרת הסבון "איסטאנדרס", והרופא ניק ג'ורדן בסדרה "חדר מיון" ובסדרת הספין-אוף "הולבי סיטי".

## ביוגרפיה
פרנץ' נולד בשם מייקל קלארק בבאו שבלונדון, וגדל בתיידון בויס באסקס. הוא למד בבית הספר "Theydon Bois County Primary School". הוא הופיע בהצגות בית הספר והשתתף בהפקות של מועדון הדרמה המקומי. אחר כך למד בבית הספר התיכון "West Hatch Technical High School" בצ'יגוול שבאסקס.

בגיל 20 עבד פרנץ' כבדרן (blue coat) בהולידיי קלאב במיורקה. כשחזר לבריטניה בגיל 22 קיבל תפקיד כשחקן במחזמר "Godspell" בתיאטרון קנת' מור באילפורד בלונדון. בהמשך הופיע על הבמה בתפקידים שונים בהם בדמות הג'יני באלאדין במחזה קומי מוזיקלי (Pantomime) לחג המולד. במשך שלוש השנים הבאות שיחק בסיבובי הופעות של הפקות שונות, עד שהתפכח מאשליות להצליח במשחק והחל לעבוד כדייל אוויר בחברת התעופה בריטיש איירווייז. אחר כך התפטר מעבודתו בבריטיש איירווייז והתחיל ללמוד בבית הספר למשחק אקדמיית מאונטוויו לאמנות התיאטרון, וסיים את הלימודים ב-1992.

### קריירה
פרנץ' הופיע במחזות זמר בווסט אנד כגון "סיפור הפרברים", "שיקגו", "יוסף וכתונת הפסים המשגעת" ו"עלובי החיים". סוכן שחקנים ראה אותו מופיע ב"עלובי החיים" וליהק אותו לאופרת הסבון "איסטאנדרס" ב-BBC בה שיחק בין השנים 1993 עד 1999. אחר כך הופיע בשנים 1998 עד 2000 בתפקיד ניק ג'ורדן בסדרת הטלוויזיה "חדר מיון" והמשיך להופיע בסדרה בשנים 2008 עד 2013. במקביל שיחק באותו תפקיד גם בסדרת הספין-אוף "הולבי סיטי" בשנים 1999–2000, 2006 ו-2010. ב-2001 הופיע בתפקיד סמל בילוש אלכסנדר מרצ'יסון בסרט הטלוויזיה "The Fabulous Bagel Boys". ב-2006 שיחק בפרק בסדרה "דיאל ופסקו" בתפקיד גארי לסקוט. ב-1997 הופיע בדמות ג'ף סלייד בסדרת המדע בדיוני "Crime Traveller". בשנים 2001 עד 2004 גילם את טום גילדר בסדרת הדרמה קומית "Born and Bred". ב-2012 חזר להופיע בתפקיד דייוויד ויקס באופרת הסבון "איסטאנדרס" כדי להשתתף בפרידה מפאם סנט קלמנט, שגילמה את דמות אמו בסדרה. בינואר 2012 חזר להופיע בכמה פרקים בסדרה "איסטאנדרס". בפברואר 2013 עזב את תפקידו בסדרה "חדר מיון". עוד שיחק ב"איסטאנדרסט" בספטמבר 2013 ובמאי 2014.

ב-2000 הופיע פרנץ' על הבמה במחזה "אמנות" בתפקיד מארק, ובמחזה "Sacred Heart" בתפקיד ג'רי. החל מ-13 בדצמבר 2004 החליף פרנץ' את ג'ון בארומן בתפקיד בילי פלין במחזמר "שיקגו" ושיחק בו עד מאי 2005.

## פילמוגרפיה

## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:דיילי בריטיש איירווייז
קטגוריה:אנגלים שנולדו ב-1962